會要官集西池同舍翁挺作詩次其韻
作者：程俱
朝代：宋

paragraphs: 瓊構涌空碧，魚龍濯晴波。
游人與春競，奈此西日何。
緬懷散花洲，青笠委綠蓑。
當年漁樵侣，問我何時過。
依然五湖境，亂眼煙雲多。
恍疑三壺夢，欲繼七字哦。
恨無石心兒，慨慷叩舷歌。
時英滿四座，自許皆隋和。
翁子獨不語，詩源瀉懸河。
不作杜陵老，眼寒驚綺羅。